新沐有感
作者：陳棣
朝代：宋

paragraphs: 我髮日已疏，尚喜鬢未斑。
晴朝試一沐，但覺盤水寬。
千梳發清快，凜凜肌骨寒。
脫落等秋籜，光潤如春巒。
譬彼雨露滋，下澤枯蓬根。
烏雲猶半濕，霜葉不加繁。
我生嗜疏懶，肯事形骸間。
一月半不理，垢膩何由刪。
今辰新沐罷，快若沃狂瀾。
呼兒奉禨飲，爲作椎結團。
歲月寖相逼，歡娛心已闌。
看鏡想勳業，森然欲衝冠。